Bokke maak pasta van Italianers | Maroela Media
Suid-Afrika se Pieter-Steph du Toit word geduik tydens die wedstryd teen Italië in Japan. (Foto: Shuji Kajiyama/AP)
Die Springbokke het Vrydag in Sjisoeoka al die boksies afgetiek toe hulle Italië met 49 – 3 oorrompel het nadat die Bokke rustyd reeds met 17 – 3 voor was.
Die Bokke, wat nog net teen Kanada moet speel, is nou seker van 'n plek in die kwarteindronde nadat hul sewe drieë gedruk het vir 'n maklike bonuspuntsege.
Ja, sal van die ondersteuners kla, alles is nog nie klopdisselboom nie, die spel het te maklik losgetorring het en só sal die Bokke nie die All Blacks ontspoor nie. Hulle skop nog te veel en takties nie in die kol nie, hulle kan die bal meer wyd speel.
Maar gee ook krediet waar dit toekom, dat die Bokke 'n yslike pak voorspelers het wat vir niemand hoef terug te staan nie en dat hulle snellers soos Cheslin Kolbe het wat enige span se verdediging aan flarde kan ruk.
Pieter-Steph du Toit hardloop in Italia se Luca Morisi in tydens die wedstryd in Japan. (Foto: Kyodo News/AP)
Dink maar terug aan 1995 toe die Bokke teen Roemenië en Kanada gesukkel het, aan 2007 toe die Bokke deurgeskraap het teen Tonga en Fidji, maar elke keer die Webb Ellis-trofee omhoog gehou het.
Die Italiaanse afrigter, Conor O'Shea, het 'n paar weke gelede gesê dat hulle die Bokke wil klop. Die Springbokafrigter, Rassie Erasmus, was glo lugtig en het gesê dat hy nie lekker slaap nie en rondrol.
Geoordeel aan Vrydag se oorwinning, was dit blote kopspeletjies.
Die Azzurri kan gelukkig wees dat daar vir langer as 70 minute onbetwiste skrums was nadat albei hul vaskopstutte, Simone Ferrari (dyspierbesering) en sy plaasvervanger, Marco Riccioni, (harsingskudding), nie kon voortspeel nie.
Die Bokke het in die eerste paar skrums die Italianers reeds verflenter en het toe op hul rondmale staatgemaak om die Italianers poegaai te dryf, te maal en voos te speel.
En toe die Italianers se Andrea Lovotti (rooi kaart) en Nicola Quaglio (hy was gelukkig om nie ook afgestuur te word nie) die Springbok-agtsteman, Duane Vermeulen, met sy kop eerste skuins ná rustyd in die grond boor in 'n oomblik van waansin, was die slag finaal geslaan.
Was dit net pure frustrasie of het die Italianers werklik verwag dat hulle fisiek met die Bokke kan meeding? Het hulle enigsins voorsien dat hul plaasvervangersbank (almal speel vir Benetton in die Pro14-reeks) teen die Bok-hardebaarde sou kon meeding?
Cheslin Kolbe druk 'n drie teen Italië tydens die Rugby Wêreldbeker in Japan. (Foto: Kyodo News/AP)
Het hulle enige planne gehad om die vlugvoetige Kolbe aan bande te lê?
Daar is nog 'n lang paadjie te loop, die Bokke sal in die halfeind (as hulle in die kwarteindronde met Japan, Ierland of Skotland klaarspeel) met Engeland of Wallis te doen kry en dan wag Nieu-Seeland in die eindstryd as albei spanne so ver vorder.
Haal maar die hoed (tot dusver) af vir die Bokke, want hulle verdien elke punt en elke oorwinning waarvoor hulle so hard werk, al speel hulle nog nie die wêreld aan die brand nie.
* Punte: Suid-Afrika 49 (17): Drieë: Cheslin Kolbe (2), Bongi Mbonambi, Lukhanyo Am, Makazole Mapimpi, RG Snyman, Malcolm Marx. Doelskoppe: Handré Pollard (4). Strafdoele: Pollard (2).
Italië 3 (3): Tommaso Allan.
Waar is die manne wat altyd kla oor die skeidsregter en hoe hulle die Bokke verneuk? Niemand gaan seker oor die skeidsregter kla nie want die Bokke het gewen.
Geluk aan die Bokke
Ek moet se Faf het n goeie game gehad vandag so speel n mens rugby…mooi gespeel manne en geluk aan julle…Go Bokke jou doring Cheslin
Kom ek lê n eier oor d skeidsregter…. hy het die Springbokke se 3 deur Steph fu Toit omgeswaai oor obstruksie deur Kolisi. Maar hoeveel keer het d Italianers dit gedoen en net 1 maal het hy laggende met hulle daaroor gepraat.
Ek hierdie wedstryd verg 'n ondersoek van die knoei polisie. Soos wat die 2 afrigters kinderagtig aangegaan het na die aanloop van die wedstryd was dit 'n klug. Ek het maar net na kommentaar op die radio geluister en om te hoor op watter manier Italië so negatief gespeel laat vrae ontstaan oor die ware wedstryd. Tel man op en boor hom in die grond NA fluitjie blaas. Slaan bal doelbewus in kamtige onderskepping aan. So was die wedstryd vol doelbewuste foute. Dan is daar hoog aangeskre bokke wat doelvewus onkant staan en opstruksie pleeg wanneer sy trop 'n drie… Lees meer »